哭吳縣房聳明府
作者：皎然
朝代：唐

paragraphs: 仁人邁厚德，可謂名實全。
撫迹若疎曠，會心極精研。
履危節詎屈，著論識不偏。
恨以榮級淺，嘉猷未及宣。
伊人期遠大，志業難比肩。
昭世既合幷，吾君藉陶甄。
奈何明明理，與善徒空詮。
徵教或稽聖，窮源反問天。
一官自吳邑，六翮委江壖。
始是牽絲日，翻成撤瑟年。
金膏果不就，玉珮長此捐。
倚伏信冥昧，夭修驚後先。
安知忘情子，愛網素已褰。
爲有深仁感，遂令真性遷。
心悲空林下，淚灑秋景前。
夫子寡兄弟，撫孤傷藐然。
傾雲爲慘結，弔鶴共聯翩。
割念命歸駕，訣詞向空筵。
樹桃陰始合，愛客位常懸。
幡然遠行時，崇望歸朝旋。
悟茲懽宴隔，哀被歲月延。
書帶變芳草，履痕移綠錢。
冥期儻可逢，生盡會無緣。
幸願示因業，代君運精專。
相思轉寂寞，獨往西林泉。
欲見故人心，時閱所贈篇。
素高陶靖節，今重楚先賢。
芳躅將遺愛，可爲終古傳。